בשבת ה19.1 נאמני ואדי לוטם ערכו את הסיור הראשון שלהם בוואדי לוטם. אחרי מפגש ראשון שבו גובש פורום נאמני הנחל ובו הוחלט על סיור לבחינת הצרכים שיש לטפל בהם - מפגעים בוואדי, מכשולים, הזדמנויות לטיפוח הוואדי והמודעות אליו ועוד, יצאנו תשעה מתנדבים תושבי השכונות הסמוכות לבחון את המציאות בואדי הגדול.
מיד בתחילת מסלול הטיול נתקלו המשתתפים במפגעים שדורשים טיפול: מדרגות הגישה מגן האם שנהרסו (יש לברר מדוע, מפני שסחף ממי-גשמים אינו סיבה מספיקה), מעקה שנהרס, גזעים שנפלו על השביל וחוסמים את המעבר ופינות ישיבה שהותקנו לפני שנים ונסחפו בגשמים. בקטע האחרון של הוואדי התגלתה כמות גדולה של אשפה.
כחלק מהסיור כבר פעלו המתנדבים עם מסור ומזמרה והסירו ענפים שנפלו על השביל והקשו על המעבר.
בעקבות הסיור הפעילים העלו רעיונות לטיפוח הוואדי: שיפוץ בית המשאבות שבמסלול, שינוי השביל כך שיעבור בפחות קטעים בתוך האפיק וקידום חוק עזר עירוני שיאסור הדלקת אש בוואדיות.
הרעיונות ייבחנו ויישקלו בהתאם לעקרונות שמירת טבע ויכולת ביצוע תוך שיתוף פעולה עם הרשות המקומית שזהו שטח שבאחריותה.
ביום שבת הקרוב יתקיים אירוע ט"ו בשבט בגן האם, שייכלול טיולים בוואדי לוטם בהובלת מדריכי החברה להגנת הטבע. בעתיד הקרוב יערכו טיולים בשביל על-ידי נאמני הוואדי.